[{"text_idx": "#000001", "text": "Ez ohiko osoko bilkura, atzo"}, {"text_idx": "#000002", "text": "Atzo iluntzean egindako osoko bilkura berezian onartu zuen udalbatzak 2022ko Zerga Ordenantza, EH Bilduren aldeko eta EAJren aurkako botoz. Irizpide orokor gisa, udal zerga eta tasei %2,5ek igoera aplikatzea onartu zen. Udalak esku artean dituen proiektu estrategikoei aurre egiteko, zerga eta tasak eguneratu beharra dagoela adierazi zuen Xabier Igartuak, gobernu taldearen izenean. Hala ere, onartutako igoera KPIa une honetan igo denaren azpitik dagoela aipatu zuen."}, {"text_idx": "#000003", "text": "Datorren urteko udal ordenantza fiskalek hainbat hobari berri jasoko dituzte, atzo aurreratu bezala, sozioekonomia arloan, bereziki hirugarren sektoreari dagozkionak, landa garapena arlotik jasotakoak eta energia berriztagarriak sustatzekoak. Gazteria departamentuak udalekuetako zaintza zerbitzuaren tasa berria finkatzea ere eskatu zuen eta hala egingo da. Baina kiroldegiko bazkide txartela eta zerbitzuen prezioetan izango da igoerarik handiena."}, {"text_idx": "#000006", "text": "Horiek, esan bezala, EH Bilduren aldeko botoz onartu eta datorren urtean aplikatuko diren udal ordenantza fiskalak. EAJk kontra bozkatu zuen, udal zerga eta tasak izoztea, jaso gabe bere horretan mantentzea eskatzen baitzuen. Pandemiak eraginda herritarrek ahalegin berezia egin dutela eta arnasa emateko eta neurri sozialak hartzeko momentua dela adierazi zuten jeltzaleek, eta horretarako, On\u0303atiko udalak baliabideak badituela erantsi zuten, izan, foru funtsatik etorriko den diru gehigarria, 2020ko likidazioko gerakina edo Ur jauziek sortzen duten diru baliabide berezia. Eztabaida luzea izan zen, zenbait momentutan gogorra ere bai, baina azkenean egin zen bozketan gobernu taldearen proposamena onartu zen, honen aldeko botoz, esan bezala."}, {"text_idx": "#000007", "text": "2022ko ordenantza fiskalen hasierako onespenaren iragarkia gaurko Gipuzkoako aldizkari ofizialean argitaratu da, dokumentua aztertu eta erreklamazioak egiteko 30 laneguneko epeari hasiera emanez."}]